Mette Frederiksen blev født i Aalborg den 19. november 1977 som datter af typograf og tillidsmand på Aalborg Stiftstidende Flemming Frederiksen og pædagog Anette Frederiksen. Hun blev født ind i en socialdemokratisk familie. Familien bestod udover Flemming, Anette og Mette af storebroren Per. Hun startede sin folkeskoletid på Frydendal Skole Skolen lukkede dog få år efter, at hun startede, hvorefter hun skiftede til Byplanvejens Skole, hvor hun gik frem til 1993. Hun blev student fra Aalborghus Gymnasium i 1996 og har en bachelor i administration og samfundsfag fra Aalborg Universitet i 2007 – og har desuden en masteruddannelse i Afrikastudier fra Københavns Universitet i 2009. Fra 2000 til 2001 arbejdede hun som ungdomskonsulent i den faglige hovedorganisation LO. Privat var hun gift med Erik Harr, der er kommunikationsdirektør i Danmarks Apotekerforening. Parret blev skilt i april 2014. Sammen har de børnene Ida Feline (født i december 2002) og Magne (født i 2006). Familien var bosiddende i den københavnske forstad Ballerup, er i løbet af 2019 flyttet til Hareskov i Furesø kommune.  Modstander af prostitution Frederiksen har i en årrække slået fast, at hun er kraftig tilhænger af et forbud mod at købe seksuelle ydelser i Danmark ligesom i Sverige og Norge. I august 2002 udtalte hun blandt andet, at hun ville arbejde for at prostitution i Danmark skulle gøres ulovligt – blandt andet ved at kunden skulle gøres kriminel. Ved den socialdemokratiske kongres i september 2009 udtalte hun: "Jeg mener, at det er helt principielt, at vi som samfund grundlæggende skal sige, at mennesker ikke skal være til salg. Jeg siger det også, fordi jeg kan se, at der er ekstremt alvorlige følgevirkninger af et liv med prostitution, som giver psykiske og fysiske mén. Og jeg siger det også, fordi det er blevet et ekstremt lukrativt kriminelt marked, hvor handel med kvinder og mindreårige er taget til."  Sygedagpenge Den 7. februar 2013 præsenterede Mette Frederiksen regeringens forslag til en ny model for sygedagpenge, der blandt andet foreslår, at sygemeldte med livstruende sygdomme, såsom kræft, blodpropper eller hjertesvigt fremover skal have ubegrænset adgang til sygedagpenge, mens de er syge. Et af de konkrete forslag i regeringens udspil er, at alle sygemeldte fremover skal have revurderet deres sag efter seks måneder og ydelsen skal fremover være på niveau med kontanthjælp. Frederiksen udtalte i forbindelse med den nye sygedagpengemodel: "Vi tror på, at vi som samfund kan løfte opgaven og også få borgere med et uforudsigeligt og svært sygdomsforløb væk fra sygedagpenge og i job igen. Det handler om, at vi skal give den enkelte en meningsfuld og helhedsorienteret indsats. Vi skal sætte tidligere ind med en aktiv indsats –  og med en indsats, hvor den enkelte kan se en mening med indsatsen." Det foreslås også i udspillet, at sygemeldte skal kunne sig nej tak til behandling – for eksempel med antidepressiv medicin eller elektrochok – uden at de dermed mister retten til sygedagpenge. Hun udtalte: "Vi har haft nogle konkrete sager, hvor folk har følt sig tvunget til at modtage antidepressiv medicin eller elektrochok for at kunne forblive på sygedagpenge – og det, synes jeg, er for vidtgående." Ligeledes foreslås det, at den sygemeldte borger skal have forelagt sin sag for en specialiseret læge i de tilfælde, hvor kommunen overvejer at stoppe sygedagpengene.  Hun er efterfølgende blevet kritiseret af Gigtforeningen og Scleroseforeningen, der mener at man skaber et a- og et b-hold blandt sygemeldte, der også kalder den nye sygedagpengemodel for uretfærdig og uforståelig. Socialdemokraternes regionsrådsmedlem i hovedstaden Maja Holt Højgaard, har også kritiseret ministeren, da hun udtalte: "de nye sygedagpengeregler betyder, at man ikke længere får hjælp efter, hvor syg man er, men efter hvilken sygdom, man har."  Made in Denmark – Europa skal genindustrialiseres Som beskæftigelsesminister har hun ved flere lejligheder bragt fokus på afindustrialiseringen af Europa og Danmark i særdeleshed. Den 4. januar 2013 bragte Politiken en kronik med Made in Denmark. Heri fastslog Frederiksen sammen med tre erhvervsfolk at tabet af 200.000 industriarbejdspladser i Danmark og mere end 6 millioner i Europa siden finanskrisen udgjorde et problem, da "vi ikke er en nation af kreative Georg Gearløs'er, som kan nøjes med at arbejde 7,25 timer om dagen, holde syv ugers ferie, hæve vore høje lønninger, mens vi udkonkurrerer resten af verden med smarte løsninger udtænkt i det høje Nord." Kronikken fastslår at industriproduktion er nødvendig for at beholde den danske styrkeposition, så der også i "fremtiden skal være produkter fra danske virksomheder, der er ’Made in Denmark’."  Statsminister Efter 20 dages forhandlinger med Radikale Venstre, SF og Enhedslisten i egenskab af kongelig undersøger kunne hun den 27. juni præsentere Regeringen Mette Frederiksen foran Amalienborg.  Dagpengesagen Den 14. marts 2013 meddelte Ekstra Bladet , at hun og hendes ministerium havde undladt at orientere Folketinget om de rigtige tal angående hvor mange dagpengemodtagere, der ville falde ud af dagpengesystemet i 2013. Ifølge Ekstra Bladet havde beskæftigelsesministeriet den 5. december 2012 nye tal for, hvor mange personer, man forventede ville miste dagpengeretten 1. januar 2013 og de følgende seks måneder. Tallet var 22.679 personer og dermed væsentlig højere end de 7-12.000 personer, som regeringen havde meldt ud. Dette blev hun stærkt kritiseret for – og både Enhedslisten og Dansk Folkeparti kaldte hende efterfølgende i samråd omkring sagen. De nye dagpengeregler blev vedtaget i 2010 af VK-regeringen og Dansk Folkeparti, og skulle være fuldt ud implementeret 2. juli 2012. Ændringerne betyder, at dagpengeperioden forkortes fra 4 til 2 år. I finanslovsaftalen for 2012 blev det aftalt at forlænge dagpengeperioden med op til et halvt år for alle forsikrede ledige, der opbrugte dagpengeretten i 2. halvår 2012. Derfor var det først fra 1. januar 2013, at rigtige mange begyndte at miste deres dagpengeret.